Я сам тутэйшы, бацька працаваў у рэдакцыі раённай газеты. У яго каталіцкія карані, але ў царскія часы, калі існаваў пераслед за веру, хтосьці з дзядоў-прадзедаў вымушана перайшоў у праваслаўе. З каталіцкай сям’і і мая мама. Таму я з дзяцінства да рэлігіі ставіўся з разуменнем. Да таго ж мяне заўжды хінула да мастацтва, і я бачыў, які вялікі ўклад каталіцкі касцёл зрабіў у сусветную культуру. Уражвае і архітэктура, і музыка, і жывапіс. Прыгажосць – гэта адна з прыкметаў Бога, праз яе можна дайсці да сэрца чалавека і дапамагчы яму зразумець, што канчатковы аўтар гэтага цуду – Бог. На жаль, людзі часам марнуюць атрыманыя ад яго таленты, не на тое іх напраўляюць.